Anya Nya
Anya Nya, Anyanya, partisanbevægelse i Sydsudan. Anya Nya opstod i 1963 som modstykke til moderate forsøg på at løse konflikten mellem det arabiske Nordsudan og det afrikanske Sydsudan. Anya Nya erklærede åben krig mod regeringstropperne og kæmpede mod islamisering og arabisering af Sudans sydlige provinser, hvis befolkning fortrinsvis var animister og kristne. Bevægelsens guerillaaktiviteter, der hindrede en politisk løsning af Sudans nord-syd-konflikt, medvirkede til præsident Ibrahim Abbouds tilbagetræden 1964.